CELEX: C2005/205/48
Language: da
Date: 2005-08-20 00:00:00
Title: Sag T-220/05: Sag anlagt den 7. juni 2005 af Kurt Jacobs mod Kommissionen for De Europæiske Fællesskaber

20.8.2005   
            
            
               DA
            
            
               Den Europæiske Unions Tidende
            
            
               C 205/26
            
         Sag anlagt den 7. juni 2005 af Kurt Jacobs mod Kommissionen for De Europæiske Fællesskaber
   (Sag T-220/05)
   (2005/C 205/48)
   Processprog: fransk
   Ved De Europæiske Fællesskabers Ret i Første Instans er der den 7. juni 2005 anlagt sag mod Kommissionen for De Europæiske Fællesskaber af Kurt Jacobs, Brügge (Belgien), ved avocat Lucas Vogel.
   Sagsøgeren har nedlagt følgende påstande:
   
               1.
            
            
               Annullation af ansættelsesmyndighedens afgørelse af 11. februar 2005, som blev meddelt den 14. februar 2005 og modtaget den 27. februar 2005, om afvisning af den af sagsøgeren indgivne klage af 16. november 2004, hvorved han krævede annullation af tre på hinanden følgende afgørelser vedtaget henholdsvis den 16. august 2004, den 24. august 2004 og den 31. august 2004, for så vidt hans indplacering ved ansættelsen herved blev fastsat til lønklasse B*3, løntrin 2, med en grundløn på 3 101,85 EUR.
            
         
               2.
            
            
               Om fornødent: Ligeledes annullation af de afgørelser af 16. august 2004, 24. august 2004 og 31. august 2004, som var genstand for førnævnte klage.
            
         
               3.
            
            
               Kommissionen tilpligtes at betale et beløb på 250 000 EUR i erstatning.
            
         Søgsmålsgrunde og væsentligste argumenter:
   Sagsøgeren indgav ansøgning til den eksterne udvælgelsesprøve KOM/B/1/02 med henblik på oprettelse af en ansættelsesreserve af assisterende fuldmægtige i lønklasse B5 eller B4. Han bestod udvælgelsesprøven og modtog ved e-mail af 20. april 2004 et stillingstilbud fra Kommissionens GD for Eksterne Forbindelser. Den 21. april 2004 accepterede han dette tilbud. Hans ansættelsesbrev blev imidlertid først udfærdiget den 31. august 2004, og sagsøgeren måtte derfor forinden opsige sin kontrakt med sin tidligere arbejdsgiver. I henhold til de nye vedtægtsbestemmelser, som trådte i kraft den 1. maj 2004, blev sagsøgeren ansat i lønklasse B*3, løntrin 2, hvorimod den tidligere lønklasse B5, som var angivet i meddelelsen om udvælgelsesprøven, svarer til den nye lønklasse B*5. Som følge heraf var sagsøgerens grundløn betydeligt lavere end den grundløn, han ville have fået under den tidligere ordning.
   Sagsøgeren har følgelig nedlagt påstand om annullation af de anfægtede afgørelser vedrørende hans udnævnelse og fastsættelsen af hans indplacering, samt om tilkendelse af en erstatning for det tab, han angiveligt har lidt. Sagsøgeren har med det første anbringende anført, at der er sket tilsidesættelse af princippet om beskyttelse af den berettigede forventning, af administrationens omsorgspligt samt af de bindende bestemmelser i meddelelsen om udvælgelsesprøven. Sagsøgeren har herved ligeledes anført, at afgørelsen om hans ansættelse i realiteten blev truffet inden ikrafttrædelsen af den nye vedtægt, nemlig ved udvekslingen af førnævnte e-mails af 20. april 2005 og af 21. april 2005.
   Sagsøgeren har med det andet anbringende desuden anført, at princippet om forbud mod forskelsbehandling er tilsidesat, idet han blev ansat i en lavere lønklasse end den, der var fastsat i meddelelsen om udvælgelsesprøven, og som de øvrige beståede ansøgere fra samme udvælgelsesprøve blev ansat i.